**Erityistoimihenkilöt ET ry:n kantaäitinä pidetty Helsingin Yleinen Toimihenkilöyhdistys perustettiin 8.10.1968. Yhdistys oli mukana perustamassa marraskuussa 1968 Yleistä Toimihenkilöliittoa (nyk. Erityisalojen Toimihenkilöliitto ERTOa). Vuonna 1972 yhdistys muutti nimensä Yleistoimihenkilöt ry (YT). Siihen liittyivät HYTY:n lisäksi Pirkanmaalla, Lahdessa ja Imatralla perustetut yhdistykset toimihenkilöyhdistykset. Vuonna 1986 nimi muutettiin ERTOa seuraten Erityistoimihenkilöt ET ry:ksi.**

EDUNVALVONNAN HAASTEET

”Syyskokouksen yhteydessä hallituksen tietoon tuli hälyttäviä asioita. Yhä on työpaikkoja, joissa ei makseta edes minimipalkkaa. Yhä on työpaikkoja, joissa työntekijälle ei makseta lainmukaisia yli- ja sunnuntaityökorvauksia. Yhä on työpaikkoja, joissa palkat eivät nousseetkaan viime keväänä. Ovatko asiat Sinun työpaikallasi kunnossa? YTL haluaa auttaa näissä ja muissakin ongelmissa, mutta se on ensin saatava tieto epäkohdista Sinulta itseltäsi. Jos huomaat jotakin hämärää, soita …”. Näin tiedotettiin YT:n jäsenkirjeessä syyskokouksen 1973 jälkeen. Muuttamalla tiedotteessa YT ET:ksi ja YTL ERTOksi asia on ajankohtainen tänäkin syksynä. Paljon on tehty näinä vuosina, mutta paljon on vielä työsarkaa edessäpäinkin. Edunvalvonta on ollut kautta aikojen haasteellista johtuen jäsenkentän hajanaisuudesta.

Sopimuksettomat alat

Vuonna 1986 hallitus päätti ottaa yhteyttä ERTOon ja TVK:hon sopimuksettomien alojen tilanteen selvittämiseksi. Silloin asia ei edennyt. ERTOssakin asia koettiin jotenkin kiusalliseksi. Ja ihan tyhjästä ei varmaankaan tullut erään asiamiehen freudilainen lipsahdus ”sopimattomista” aloista kun tarkoitus oli puhua sopimuksettomista aloista. Keväällä 2013 STTK:n edustajisto hyväksyi Tarja Hailin esittämän ERTOn aloitteen sopimuksettomien alojen palkkakehityksen seuraamisesta. Syksyn 2013 kehysratkaisussa yhtenä elementtinä on keskusjärjestöjen yhteisen työryhmän nimeäminen. Työryhmän tehtävänä on mm. antaa ohjeet sopimuksettomien alojen palkankorotuksista liittokierroksilla.

Runkosopimus ja palkkasuositukset työkaluja työpaikoille

1990-luvulla aloitettiin työsuhdekyselyjen tekeminen ja niiden perusteella annettiin palkkasuosituksia, ensin toimistoalalle ja myöhemmin myös pieneläinklinikoille ja kuntosaleille. Myös asianajo- ja lakiasiaintoimistolaisille suunniteltiin omia palkkasuosituksia, mutta otanta oli niin pieni, ettei sen pohjalta voinut omaa palkkasuositusta antaa.

Työehtosopimuksesta työvoiman vuokrausalalle keskusteltiin jo vuonna 1997. Erityisalojen Työnantajaliiton kanssa päästiin neuvottelutulokseen kesäkuussa 2000.

Sopimuksettomilla aloilla on suositeltu käytettäväksi ERTO:n ja nykyisin PALTA:n kanssa solmimaa runkosopimusta. Sopimus oli aiemmin työnantajaliiton STK:n ja TVK:n välinen. Näiden ongelma oli ja on edelleen, että niissä ei ole mitään määräyksiä palkoista.

ET:n jäsenet ovat lakkoilleet oikeuksiensa puolesta luotonantoalalla. Luottotieto ry:n lakko oli 1983 ja Suomen Luontonantajayhdistyksen 1984. Oman sopimuksen aikaansaamiseksi ovat lakkoilleet Kansallisoopperan näytöntötekninen henkilökunta ja eläinklinikoilla työskentelevät pieneläinhoitajat.

Luottamusmies työpaikkansa luottohenkilö

Aivan alkuajoista alkaen on myös herätelty luottamusmiestoimintaa työpaikoilla. 70-luvun alussa työpaikoille pyrittiin saamaan yhdyshenkilöitä, joiden tehtävänä oli mm. tiedottaminen yhdistyksen asioista työkavereilleen.

Pientyöpaikoilla, joissa työskentelee vain muutama ET:läinen on ollut vaikeuksia valita luottamushenkilöitä. Monikaan työpaikka yli ylitä 10 henkeä, jolloin laki määrää työsuojeluvaltuutetun valitsemisen.

Työpaikkojen ja aluejärjestöjen aktiiveille on järjestetty hallituksen kanssa yhteisiä aktiivitapaamisia, joissa on pohdittu toiminnan kehittämistä ja keskusteltu ajankohtaisista asioista.

90-luvulla työttömyyden lisääntyessä työttömille järjestettiin kohdennettuja tilaisuuksia, joissa aktivoitiin jäseniä pitämään yllä työmarkkina-arvoaan sekä opastettiin työhakemusten tekemiseen ja tietenkin kerrottiin työttömyysturvan etuuksista.

Uusille jäsenille järjestettiin valtakunnallisia viikonloppukursseja, jossa heitä tutustutettiin ET ry:n ja ERTO:n toimintaan.

JÄSENET

ET ry:llä on ollut koko olemassaolonsa ajan liitossa erityinen rooli: se kasvatti uusia jäsenyhdistyksiä. Kun jokin ryhmä kasvoi tarpeeksi suureksi, se itsenäistyi ja perusti oman yhdistyksen.

Vuoden 1985 jälkeen ei mikään ryhmä ole kasvanut tarpeeksi suureksi. Nyttemmin ET ry:n piirissä on perustettu toimialaryhmiä, jotta eri ryhmien yksilölliset tarpeet saataisiin toteutettua. Aktiivisemmin ovat toimineet asianajo- ja lakiasiaintoimistojen sihteereiden ASLAT ja kiinteistöalan HUISKI, niidenkin toiminta on keskittynyt pääsääntöisesti oman alan ammatillisen koulutuksen järjestämiseen ja jonkin verran jäsenhankintaan.

Vuonna 1988 perustettiin ruotsinkielisten toimialaryhmä ja heidän edustajalleen annettiin läsnäolo-oikeus hallituksen kokouksissa. Ryhmän toiminta kuitenkin hiipui aika pian perustamisensa jälkeen.

YHDISTYKSEN KOULUTUSPÄIVÄT

Yhdistys järjesti 70-luvulla jäsenilleen lähinnä ammattiyhdistystoimintaan liittyvää koulutusta. 80-luvun alussa koulutus kohdistettiin lääkintäpalvelulaitoksissa ja tilitoimistoissa työskenteleville. Etenkin tilitoimistolaiset osallistuivat aktiivisesti koulutuksiin, joissa käsiteltiin järjestötoimintaa ja kokoustekniikkaa. Tavoitteena oli, että kun nämä toimialaryhmät perustavat oman yhdistyksensä jäsenistöstä löytyy järjestötoiminnan osaajia. Näihin koulutuksiin yhdistys sai myös liitolta kouluttajien lisäksi rahallista tukea.

ET ry järjesti jo 80-luvun lopulla jäsenilleen koulutuspäiviä, joilla käsiteltiin myös ammatillisia asioita. Tämä herätti pahaa verta sisarjärjestöissä ja moni oli sitä mieltä, että ammatillisen koulutuksen järjestäminen kuuluu työnantajille. ET jatkoi suuren suosion saavuttaneita ammatillisia koulutuspäiviä, ja tänä päivänähän niitä järjestetään jo aika laajastikin eri ammattiyhdistyksissä. Kannanotossaan ERTO:n toiminta- ja taloussuunnitelmaan 1989-91 yhdistys totesi: ”Suhtaudumme myönteisesti ammatilliseen koulutukseen, mielestämme myös ay-liike voi järjestää ammatillista koulutusta.” Koulutuksissa on käsitelty myös ay-toimintaa ja työsuhdeasioita.

Asianajo- ja lakiasiaintoimistojen sihteerit (ASLAT)

Ensimmäiset ASLAT-päivät pidettiin 1988 Turussa yksipäiväiväisinä ja seuraavana vuonna Tampereella, osallistujia oli 54. ASLAT-päiviä pidettiin sen jälkeen vuosittain ympäri Suomea ja välillä risteillenkin. 10. ASLAT-päivät pidettiin Tukholman risteilyllä ja paikalla oli ennätykselliset 80 osanottajaa, tulijoita olisi ollut enemmänkin. Vuonna 2000 pidettiin ensimmäiset yhteiset päivät kiinteistöalan (HUISKI) kanssa. Viimeiset tämänmuotoiset päivät pidettiin 2010. Vuonna 2012 järjestettiin ASLAT-päivät Vantaalla ja paikalla oli noin 30 osallistujaa.

Kiinteistöjen huolto- ja isännöintitoimistot sekä kiinteistövälitysliikkeet (HUISKI)

Kiinteistövälityksissä ja isännöitsijätoimistoissa työskenteleville suunniteltiin ay-peruskurssia vuonna 1984, kurssi ei kuitenkaan toteutunut ilmoittautuneiden vähäisen määrän takia. Ensimmäiset HUISKI-päivät pidettiin 1989 kaksipäiväisinä Mäntymotellissa, Mäntyharjulla, paikalla oli 25 alalla työskentelevää. Vuonna 1993 koulutuspäivät pidettiin Jyväskylässä ja samalla ryhmä sai nimen HUISKI (huolto, isännöinti ja kiinteistönvälitys). Jyväskylän päiville osallistui jo 66 jäsentä.

Pienet toimialat

Pienille toimialoille järjestettiin omat kaksipäiväiset koulutuspäivänsä PITO-päivät ensimmäisen kerran 1991 Järvenpäässä. Ryhmä on hyvin heterogeeninen, joten kaikille jotakin tarjoavan ohjelman löytäminen on ollut haasteellista. Keskeisenä aiheena on ollut työhyvinvointi ja erilaiset työsuhdeasiat. PITO-päiviä järjestettiin vuoteen 2010.

Jäsenforum

Vuodesta 2011 alkaen on järjestetty kaikille jäsenille suunnattuja jäsenforumeita. Ensimmäinen pidettiin Jyväskylässä, sitten Hämeenlinnassa ja tänä vuonna Tampereella. Jäsenforum on viikonlopun koulutustilaisuus, jossa rinnakkaisluennoilla on eri toimialoille suunnattua ammatillista koulutusta. Yhteisissä osuuksissa on keskitytty kaikkia kiinnostaviin työelämän ja myös henkilökohtaisen hyvinvoinnin aiheisiin.

Huuhaa – täyttä asiaa

2000-luvulla aloitettiin työnimellä Huuhaa-kurssien pitäminen. Kyseessä oli kaikille jäsenille toimialasta riippumatta tarkoitettu viikonloppukurssi, jonka aikana paneudutaan yhteen aiheeseen. Päivillä on käsitelty työelämätaitoja, yleensäkin elämäntaitoja, työilmaisutaitoja, on aivojumpattu, perehdytty työlainsäädäntöön, omaan hyvinvointiin jne. Työpaikan ihmissuhteita käsiteltiin Kotkassa otsikolla ”Idiooti esimiehenä, Ääliö työntekijänä ja Hölmölä työpaikkana”.

JÄSENTOIMINTA

Ulkomaan matkat

Yhdistys on järjestänyt joko yksin tai yhdessä jonkun sisaryhdistyksen kanssa jäsenmatkoja: Pariisi 1991, Lontoo 1993, Krakova xxxx, Vilna xxxx, Berliini 2011, Tallinna 2012, Budapest 2013.

Virkistystä kotimaassa

Syksyllä 1992 vietettiin virkistysviikonloppua Summassaaren kylpylässä Saarijärvellä yhdessä YLTT:n ja TITO:n jäsenten kanssa.

Koko perheelle suunnattuja tapahtumia on järjestetty Linnanmäellä, Särkänniemessä, Serenassa ja Tykkimäellä. Vierumäellä vietettiin Perhe on paras (POP) viikonloppua.

ERTO:n juhliessa 25-juhlavuottaan monin tavoin vuonna 1993, päätettiin siirtää yhdistykset juhlat seuraavalle vuodelle. Keväällä 1994 suunniteltiin juhlaristeilyä Sally Albatrossilla, mutta sen joutuessa haveriin vähän ennen aiottua ajankohtaa, 26. juhlavuotta juhlittiin Tukholman risteilyllä.

Jäsenkokousten yhteydessä on usein risteilty yleensä Tallinnaan. Lappeenrannassa pidetyn syyskokouksen jälkeen risteiltiin Saimaan kanavaa pitkin Viipuriin (1999). Turussa pidettyjen kokouksien jälkeen on ollut Turku-Tukholma –risteilyjä (2000, 2004, 2012).

TIEDOTUS

Jäsenlehti ei ole lehti

Yhdistys alkoi julkaista vuonna 1990 lehdenmuotoista jäsentiedotetta ET-tietoa. Lehteä ei ole koskaan rekisteröity, vaan edelleenkin kyseessä on jäsentiedote, puhumme kuitenkin aina lehdestä. Lehden julkaiseminen sai alkunsa sääntömääräyksestä. Sääntöjen mukaan kutsut yhdistyksen kokouksiin pitää lähettää tietyssä ajassa kaikille jäsenille. Olimme aiemmin lähettäneet tiedotteita, mutta hallituksen jäsen Merja Vannela ehdotti ammattilaisena, että emmekö voisi tehdä tiedotteen lehden muotoon, jolloin siihen saisi muutakin asiaa kuin pelkän kokouskutsun.

Ensimmäinen ET-tieto ilmestyi keväällä 1990, kannen ollessa kirkkaan keltainen, keskellä sivua oli kolmio, muttei kuvaa. Lehdessä oli puheenjohtajan tervehdys, kuluvan vuoden toimintasuunnitelma ja talousarvio, hallituksen jäsenten esittely sekä asiaa vuosilomalaista. Sivuja oli kaikkiaan 12. Lehden toimittivat Merja Vannela ja Seija Pyökeri, joka on ollut mukana tekemässä kaikkia lehtiä tähän päivään asti. Merja ja Seija toimittivat lehteä vuoteen 1996 asti, jonka jälkeen Merjan tilalle tuli Tiina Uimonen, Tiina oli mukana vuoteen 1999 asti. Lehden taitto tehtiin itse työpaikoilta löytyvillä taitto-ohjelmilla.

Vuonna 2001 lehti sai nimen tETra. Lehden taitto ja painatus annettiin ammattilaisten käsiin.

Vuonna 2006 tuli seuraava muutos, kun lehti alkoi ilmestyä ERTO-lehden välissä neljä kertaa vuodessa. Toimenpiteellä etsittiin säästöjä esimerkiksi postituskustannuksissa. Vuoden 2009 alussa palattiin jälleen vanhaan eli lehti ilmestyi itsenäisenä ja kaksi kertaa vuodessa.

Kotisivut

ET:n omat kotisivut tehtiin ensimmäisen kerran vuonna 2001. Sivut uudistettiin perusteellisesti xxxx ja tuorein uudistushan on vuodelta 2013. Ajanhengen mukaisesti tiedotus siirtyy yhä enemmän kotisivuille.

JÄSENHANKINTA

Jäsenhankintaa on tehty yhdistyksen alkuajoista asti. Kohderyhmät ovat vaihdelleet, samoin keinot. Maukkain keino on ollut ehkä Helsinki-Uusimaan jäsenille lähetetty Tupla-suklaa ja pyyntö tuplata jäsenmäärä. Yhdistystä on esitelty Sihteeri&Assistentti –messuilla ja kiinteistöalan messuilla sekä muissa pienemmissä tapahtumissa.

Jäsenmäärä kehittyikin hyvin ja ylitti 5000 jäsenen rajan vuonna xxxx. Viime aikoina jäsenmäärä on laskenut, kuten kaikissa muissakin ammattiyhdistyksissä.

ORGANISAATIO

Yhdistystä on aina pidetty kokoomajärjestönä, jonka tarkoituksena on kerätä jäsenryhmiä ja synnyttää uusia yhdistyksiä ERTO:n jäsenkentään. Tällaisia yhdistyksiä onkin syntynyt kun Suomen Gallupin työntekijät yhdessä mainostoimistoissa työskentelevien kanssa perustivat Mainos- ja markkinointialan toimihenkilöt Maman vuonna 1973, ATK-alan toimihenkilöt perustivat 1974 oman yhdistyksensä ATK-T:n. sosiaali- ja terveysalan järjestöjen toimihenkilöt perustivat oman yhdistyksensä SOTT:n vuonna 1976. Yksityisissä lääkintä- ja terveyspalvelulaitoksissa työskentelevät perustivat YLTT:n vuonna 1982 ja tilitoimistoissa työskentelevät TITO:n vuonna 1985. Vuonna 2008 SOTT ja YLTT yhdistyivät YSTEA:ksi.

Uusien yhdistysten perustamisvaiheessa on aina joukko aktiiveja siirtynyt uusien yhdistysten toimintaan, emoyhdistys on aina jonkin aikaa haukkonut henkeään, mutta kuronut jäsenmäärän suhteellisen pian kiinni. Mamaan lähti silloinen yhdistyksen puheenjohtaja Petra Mäkinen (nyk. Hyvärinen) ja Eero Vartio SOTT:iin.

Vuonna 2005 liiton toimesta kehotettiin pieniä jäsenyhdistyksiä liittymään ET:hen. ERTO:n jäsenyhdistyksistä Autokoulujen toimihenkilöt, Opasliitto ja Matkailualan toimihenkilöt liittyivät ET:n jäseniksi.

Puheenjohtajat

Yhdistyksen perustavassa kokouksessa valittiin puheenjohtajaksi Irma Vuoripalo. Petra Mäkinen (nyk. Hyvärinen) toimi puheenjohtajana Maman perustamiseen asti ja sen jälkeen Eero Vartio puolestaan SOTT:n perustamiseen asti. Arja Rantala toimi puheenjohtajana vuosina xxxx-xx, Hannu Laitinen vuonna 1979, Pirkkoliisa Meincke vuosina 1997-xx ja Seija Pyökeri 20xx -11. Nykyinen puheenjohtaja Tarja Haili aloitti 1.1.2012.

Yhdistyksellä on ollut palkattuna 1978-80 järjestösihteereitä erilaisiin projekteihin, kuten organisoimaan jäsenhankintaa, kehittämään koulutustoimintaa ja tiedotustoimintaa sekä luomaan työpaikkatoimintaa. Vuonna 1981 palkattiin aluesihteereitä, jotka olivat yhdistyksen jäseniä ja hoitivat tehtävää oman toimensa ohella.

Jäsenkokoukset

Kevät- ja syyskokousten yhteydessä on usein ollut myös luentoja eri aiheista: henkisestä työsuojelusta, naisten ja miesten palkkaeroista, flirtistä, myönteisestä ajattelusta, muistin parantamisesta, etsitty voimaa arkeen jne. Luennoitsijoina on ollut TV:stäkin tuttuja: mm. Tapani Kiminkinen, Paula Heinonen, Tom Lundberg, Jone Nikula.

LOMAMÖKIT

Hallitus esitti syyskokoukselle 1993, että yhdistys hankkisi lomamökin Leviltä jäsenistön käyttöön. Ehdotus hyväksyttiin ja hallitus aloitti mökin etsinnät. Keväällä löytyi sopiva sininen mökki läheltä Levin keskustaa. Kaupat tehtiin toukokuussa. Sen jälkeen mökkiä hieman korjailtiin ja varustettiin vuokrattavaan kuntoon. Jäsenistölle vuokraustoiminta aloitettiin vuoden 1995 alusta. Nimikilpailun tuloksena mökki sai nimen Olokolo.

Vuonna 2001 hankittiin niin ikään jäsenistön käyttöön paritalon puolikas Tahkolta. Nimeksi tuli luonnostaan Tonttula talon sijaitessa Tonttutien varrella.

Mökit ovat saaneet suuren suosion jäsenten keskuudessa. Ainoa hankaluus on se, että hakemukset kohdistuvat tietyille viikoille. Etelä-Suomen hiihtolomaruuhkaa helpottamaan hankittiin viikko-osake viikolle 8 Ylläkseltä.